**Мұхатова Оразгүл Хасенқызы** - тарих ғылымдарының докторы, әл-Фараби атындағы Қазақ ұлттық университетінің профессоры Қазақстан Республикасы Алматы қаласы

**Мадияр Елеуов және ескерусіз қалған ескерткіш**

 Туған өлкенің бір бөлшегі болып саналатын Оңтүстік Қазақстан өңірінің тарихы бай. Ежелгі дәуірден бүгінгі күнге дейінгі тарихының жартысы ғана зерттелді десек қате айтпаған болар едік. Шет елдік ғалымдар төл тарихымызға аса қызығушылық тудырып жатқанда біз туған жеріміздің өткенін зерттеуге, барын сақтауға, бұзылып жатқанын қорғауға, қалпына келтіруге құлшыныс таныта алмай келеміз. Мұның өзі тарихи санамыздың әлі де болса баяу жетіліп келе жатқанын хабар береді. Оның үстіне тарихи санаға түрткі әрі мұрындық і болатын мемлекеттік идеология да қалыптаспай тұр. Елбасының «Біз ұлттың тарихи санасын қалыптастыру жұмысын жалғастыруымыз керек» деген тапсырмасы да айтарлықтай қадамдарға бастау бола алмай келеді. Дүниедегі ең қиын нәрсенің бірі адамның санасын өзгерту екенін ескерсек, ұлттық сананы жаңғыртуға қоғам болып күш салуымыз керектігі байқалады. Тарихи және ұлттық сананы жетілдіруде өлкетанудың атқарар рөлі ерекше, себебі «үлкен» тарих «жергілікті» тарихтан құралады. Ал «жергілікті» тарих - ол жекелеген мемлекеттің, халықтың, қаланың, ауданның, ауылдың, көшенің өткені дегенді білдіреді[1, -11б]. Ал жергілікті тарих дегеніміз ол - өлкетану. Ал біздің өлкенің тарихы бай, тамыры тереңде. Сол бай тарихтың бір бөлшегі саналатын өлке қалаларының өткенін зерттеу бір қарағанда кешенді болып көрінгенімен әлі де ашылар тұстарының көп екендігі байқалады. ХХ ғасырдың жетпісінші жылдарынан бастап Жамбыл облысының Шу, талас өңірлерінде және Қаратау беткейлері мен Сырдария өзенінің Оңтүстік Қазақстан облысының Түлкібас, Түркістан, Қызылорда облысының Жаңақорған, Шиелі аудандарына қарайтын бөліктерінде археологиялық зерттеулер жүргізу барысында 1867-2002 жылдар аралығында жүргізілген зерттеулер кезінде ашылып, ғылымға жүздеген археологиялық ескерткіштер белгілі болған[2,3б]. Археологиялық ескерткіштер «Қазақстан Республикасының тарихи және мәдени ескерткіштер жиынтығы» атты энциклопедиялық үлгідегі жинақтардың томдарына кірген. Жинақтың Жамбыл облысына арналған томына 2000 жылға дейін 1072 ескерткіш енген, оның 849-ы археологиялық ескерткіштер. Алайда олардың бірқатары бұзылған. Бұзылған ескерткіштер бұрын есепке алынбаған, яғни ғылымға белгісіз болып келген. Соларды анықтап, тарихи-мәдени мұраны мемлекеттік қорғауға алу қажеттілігі туралы салиқалы пікір танытып, өзі ортағасырлық қалаларды ғылыми зерттеуінің нысанына айналдырып, ғұмырын арнап келе жатқан ғалымдардың бірі, тіпті бірегейі - Мадияр Елеуов. 2002 жылдан бастап А.Ясауи атындағы Халықаралық қазақ-түрік университеті Археология ғылыми-зерттеу орталығының Тұран археологиялық экспедициясы жұмысының барысында Мадияр Елеуовтың жетекшілігімен бұрын есепке алынбаған 139 археологиялық ескерткіш ашылып, олардың географиялық координаттары анықталып, жобасы сызылып, суретке түсірілді, олардың қатарында: 1 қалашық, 77 елді мекен, 4 қарауыл төбе, 2 тасқа салынған суреторындары, 1 үңгір, 209 жекелеген обалар мен оба қорымдары, 3 тас құрылыстар бар [2, 4б]. 2004 жылы аталмыш экспедиция Ә.Х. Марғұлан атындағы Археология институтымен бірлесіп, «Мәдени мұра» мемлекеттік бағдарламасы аясында жаңа ескерткіштер тобын тапты. Отыз алты елді мекенге ғылыми анықтамалар берілген, олардың тарихы, орналасқан жері, аумағы, жобасы және қазба жұмыстары кезінде табылған заттай деректердің суреттері берілген ғылыми еңбек 2005 жылы Түркістан қаласында жарық көрді. Сонымен қатар М. Елеуов 2010 жылы 4-5 шілдеде «Бұзылып жатқан тарихи-мәдени ескерткіштерді зерттеудің және оларды аспан астындағы ашық музейіне айналдырудың өзекті мәселелері» атты далалық ғылыми-тәжірибелік конференцияны ұйымдастырып, Түймекентте өткізді. Дәл осындай атаумен тағы бір конференция 2011 жылы 4-5 шілдеде Тамдыда өткізілді.

 Археолог-ғалым ортағасырлық Ақтөбе қаласын зерттеумен көп жылдар бойы айналысып келеді. Қаланы зерттеп, қазба жұмыстарын жүргізіп қана қоймай, табылған ескерткіштер бойынша ғылыми тұжырымдар жасап, отандық тарих ғылымының дамуына үлес қосты, әлі де қосары мол. Ғылымда алынған нәтижелерін оқу үдерісіне де енгізіп келеді. Болашақ археолог мамандар үшін кәсіби пәндер, арнайы курстар оқу үшін оқу құралдарын да дайындап, жариялаған[4].

 Шу өңірінде УІ-ХІІІ ғасырдың басы аралығында өмір сүрген көлемі аса үлкен ұзын қорғанды қалалардың бірі - Ақтөбе қаласын [3,3б] өз кезегінде археолог-ғалымдар Г.И. Пацкевич, П.Н. Кожемяко, К.М. Байпақов, К.А. Акишев, Л.Б. Ерзакович біршама зерттегені белгілі. 1974-2014 жылдар аралығында Ақтөбені әл-Фараби атындағы Қазақ ұлттық университетінің университет археологиялық экспедициясы зерттеп келді. Жетекшісі тарих ғылымдарының докторы, профессор У.Х. Шәлкенов бастаған профессор-оқытушыларынан құралған экспедицияның құрамында Мадияр Елеуов 31 жыл бойы топ жетекшісі ретінде қаланы егжей-тегжейлі зерттеп, Ақтөбенің тарихи-топографиялық құрылымын жан-жақты зерделеп, цитадельде шаруашылық және қала аймақтарында, ұзын қорғандарында қазба жұмыстарын жүргізді. Көп жылдық еңбегі «Ортағасырлық Ақтөбе қаласының бұзылу тарихы» атты монография түрінде «Қазақ университеті» баспа үйінен 2015 жылы жарық көрді. Аталған экспедициямен бірге 1979 жылы сол Ақтөде мен де болған едім. Болашақ тарихшы ретінде археологиялық тәжірибеден өту кеңестік білім беру бағдарламалары талаптарының бірі болатын. Сол кезде ортағасырлық қалаларға тән қаланы қоршап тұрған ұзын қорғандарды Мадияр Елеуовтың студенттерден топ құрып, күнделікті қазып жатқандарын көрген едім. Жастық шақтың осынау бір көрінісі әлі де жадымда сақтаулы. Олай дейтінім біздің топ (С.М.Киров атындағы қазақ мемлекеттік университеті Тарих мамандығының 1-курс қазақ тобы) топ жетекшісі Нұртаза Орынханұлы Алдабергеновтің жетекшілігімен Ақтөбедегі шеберхананы қазған едік. Сол шеберхананы қазуға Мадияр Елеуұлы да қатысқан. Қазба жұмыстары барысындағы табылған заттарды талдауға арналған ең алғашқы ғылыми мақаласы жарық көрген[5]. Ғылыми зерттеулерден өзге бірнеше айларға созылған экспедициялардан соң қисапсыз есептер жазылды, олардың кейбіреуі жарияланды да.

 Курстастардың басқалары, яғни орыс және арнайы топ не істеп жатыр екен деген сауал мазалағаннан кейін, Нұртаза ағайға айтпай-ақ қазылып жатқан обаларды көруге барған болатынбыз. Обаларды қазуды топ жетекшісі ғазиз жанды ұстазымыз Әбдіманап Медеуұлы Оразбаев жүргізетін. Сол кезде Нұртаза Орынханұлы «өлетін бала молаға қашады демекші, молада не бар, одан да қазылып жатқан қорғандарды барып көрмейсіңдер ме?!» деп ұрсып еді. Содан арнайы аршылған қорғандарды көруге барғанбыз. Ол да бір ғанибет болып, санада сақтаулы. Мен қорғандарды бір-ақ рет көген болсам, Мадияр ағай оларды қазуға қымбат өмірінің жартысын жұмсады. Жұмсап қана қоймай, туған өлкенің тарихи-ескерткіштерін танытты, оларды білуге, зерттеуге, аялап қорғауға үйретуде. Ағайдың өз мамандығын сүйетіндігі, шыдамдылығы, бір ауыздылығы, еңбеккқорлығы, ғалымдығы, азаматтығы кез келген адамды тәнті етері сөзсіз. Осы тұста әттеген-ай дейтін жайт бар, Мадияр ағайдың жазғандарын оқып, айтқандарын естіп, көрсеткендерін көрер көз де, құлақ та жоқ па деп қаласың. Дүние жүзі елдерінің бірі мәдени мұрасын сақтап, ұрпағынан ұрпағына жеткізіп тарих арқылы тәрбелеп жатса, енді біреулері көне ескерткіштерін табыс көзіне айналдырып, туристердің таңдайын қақтыруда, келесі біреулері тарихи ескерткіштерін қайта қалпына келтіріп, әлемге паш етуде. Біздер болсақ, елге турист келмейді, ескілеріміз құлап қалған, көнеден қалған мардымды ештеңе жоқ дейміз. Барымызды көрсете алмай, көнергенімізді қиратып, тарихымыздың өзін жоғары оқу орнында оқымай-ақ қойық деп жар салудамыз. Өткенін білмеген елдің болашағының да бұлыңғыр екендігін естен шығарғандаймыз.

 Енді сол бұзылып жатқан Ақтөбе қаласы және Мадияр Елеуовтың оның орнын сақтап қалудағы қызметіне көшелік.

 Ақтөбе Жамбыл облысының Шу ауданнындағы Ақсу ауылдық округінің жерінде, Ақсу мен Қарабалта өзендерінің төменгі ағысындағы кең алқапта орналасқан. УІ-ХІІІ ғасырдың басы аралағында өмір сүрген бұл қаланың тарихи-топографиялық құрылымы орталық бөліктен (шахристан -1, шахристан -2, цитадель), шаруашылық аймағынан, оларды сырттай қоршап жатқан бірінші, екінші және қосалқы ұзын қорғандар мен қала аймағынан тұрады[3,4б]. Жеті ғасырдан астам өмір сүрген Ақтөбе қаласы, ғалым У.Х. Шәлекенов оны Баласағұн қаласы деп атайды, ХІІІ ғасырдың бас кезінде монғол жаулап алуының салдарынан өз тіршілігін тоқтатқан, яғни оның бұзылуна әсер еткен факторлардың алғашқысы әрі бастысы табиғи жағдайлар. Қаланың «түрлі тарихи кезеңдерінде салынған үйлері, сарайлары, монша, мешіт, медреселері, бекіністері мен қамалдары табиғи құбылыстардың (жел, жаңбыр, қар, т.б.) әсерінен құлап, бұзылып шөккен» [3,12б]. Ақтөбенің бұзылуына ықпал еткен факторлардың бірі - патшалық Ресейдің шаруалар отарлауының іске асырылуы. Қаланың «орталық бөлігі мен шаруашылық аймағында орналасқан қабырғалары қыш кесектен қаланған мұнара, мешіт, медресе, монша және басқа да құрылыстардың жердің бетінде сақталған бөліктерінің бұзылуы Ресей империясының отарына айналған қазақ жеріне орыс келімсектерін әкеліп қоныстандырумен байланысты» [3,15б], - деген ғалым М. Елеуов пайымы адам факторының тарихи ескерткіштің жойылуына әкелгендігін дәйектейді. Қазақты шұрайлы жерлерінен айырып, шөл, шөлейт аудандарға ығыстырумен қатар қарашекпенділер Ақтөбенің маңындағы жерлерге қоныстанып қана қоймай, қаладағы «қыш кесектерден салынған құрылыстарды бұзып, өздеріне қора-жай, монша, орыс пешін салуға пайдаланған» [3,15б]. Ғалым осы бір адамның құртып-жою факторының пәрменді болғанын қадап айтып мынадай пікір танытты: «... ортағасырлық Ақтөбе қаласының орталық бөлігінде, шаруашылық аймағында орналасқан қыш кесектен қаланған бірқатар құрылыстар осы жылдарда аяусыз қиратылған, солардың қатарында цитадельдегі монша мен шахристан-1-дің батыс бөлігіндегі мұнара және шаруашылық аймағындағы бірқатар құрылыстар бар. Олардың орны қазіргі күнде әртүрлі көлемдегі шұңқырлар мен төбелер болып жатыр» [3,15б].

 Ақтөбе қаласының бұзылуына Қазақстандағы сталиндік-голощекиндік саясаттың жалғасы қазақтың дәстүрлі шаруашылығын біржола бүлдіріп қиратқан күштеп ұжымдастыру шаралары да әсерін тигізбей қоймады. Шаруа қожалықтарын күштеп ұжымдастыру әкімшіл-әміршіл тәсілдермен жүргізіліп, бұрмалаушылықтар мен асыра сілтеулерге жол берілген тұста қала маңынан Жданов атындағы колхоз ұйымдастырылып, оның құрылыс жүргізілді. Қаланың оңтүстік бөлігіндегі әртүрлі төбелер тегістеліп, үйлер, қора-қопсы, өзге инфрақұрылым салынды. Сонымен қатар Калинин колхозы салынып, құрылыс одан әрі жалғасты. Мұның өзі жердің мәдени қабаттарының айтарлықтай бұзылуына әкеліп соқты. Студент кезімізде археологиялық тәжірибеге барған кезімізде осы Калинин атындағы колхоздың дүкеніне тәттілер сатып алуға баратынбыз. Колхоздың жастары кешке қарай біздің лагерімізге әңгіме-дүкен құруға келетін.

 Тарихи ескерткіштің құрдымға кетуіне адам факторы мұнымен шектелмеді. Республикада агроөндірістік кешендерді салу, мал басын елу миллионға жеткізу, миллиондаған тонна астық өндіруге бағытталған социализмнің жоспарлы экономикасының бір көрінісі Ақтөбеге де орын алды. Мал шаруашылығы мен егіншілікті дамыту үшін су қоймаларын салу өзекті түйітілге айналды. Ақтөбеде түйінін шешуге тиіс мәселе ретінде су қоймасы салынды. Міне осы уақытта «Ақтөбенің бірнеше ғасырлар бойы қалыптасқан тарихи-топографиялық құрылымының әртүрлі бөліктері 1967-1968 жылдарда оның орталық бөлігі арқылы оңтүстіктен солтүстікке қарай бағытталған Ақсу су қоймасының құрылыстарын салуы кезінде қатты бұзылған» [3,17б].

 Ақтөбе қаласының шаруашылық аймағының және қоршаған қорғандарының бұзылуына 1980-жылы салынған Ақсу су қоймасының салынуы да елеулі әсерін тигізді. Орны толмас үдерісті болдырмауға да болар еді. М. Елеуов сол кездегі С.М. Киров атындағы Қазақ мемлекеттік «университетінің археологтары У.Х. Шәлекенов, Н.О. Алдабергеновпен бірге қол қусырып отырмай, әрекетке көшті. Олар болашақта салынатын Ақсу су қоймасының ортағасырлық Ақтөбе қаласының тарихи қалыптасқан құрылымы үшін аса зиянды екенін аудандық, облыстық ауылшаруашылық мекемелерінің мамандары бірлесіп өткізген жиындарда дәлелдеп беруге әрекеттеніп», оны салуды тоқтатуға байланысты бірнеше ұсыныстар жасады. Өкінішке орай ғалымдардың ұсыныстары қолдау таппады, су қоймасын салмау турасындағы дәйектері жөнсіз деп саналды. 1980-жылдың көктемінен қойманың құрылыс басталып, ескерткіш орналасқан аумақтың ойран-топаны шықты. Бұл аздай 2012 жылы Батыс Қытай - Батыс Еуропа жолының Ақтөбе қаласының үстінен өтетіні белгілі болған тұста арнайы археологиялық сараптама жасалып, оның қорытындысы шыққан кезде алдағы уақытта жүргізілетін құрылыс жұмыстары кезінде бұзылатын ескерткіштердің қатарында ортағасырлық қаланың көрсетілмеуі, тіпті атауы да аталмағандығы еліміздегі тарихи ескерткіштерге деген көзқарасты анық байқатады. Дегенмен ортағасырлық Ақтөбе қаласының болғандығы, оның орнының сақталмай отырғандығы аңыз емес, шындық. Қаланың орнын талай тарих ғылымының белді деген ғалымдары да көрген. Қазақстан тарихшылар қауымдастығының төрағасы да қалыптасқан жағдайдан хабардар. Әйтсе де әлі де тарихи ескерткішті сақтаудың есебінде шешім шығарылмай келеді. Елін, туған өлкесін, мамандығын сүйетін Мадияр Елеуұлы болса қоғамды тарих пен өткенге құрметпен қарауға үйретуден жалығар емес. Осындай қайырымды істе ағайға денсаулық пен сәттілік тілеуден басқа әзірше қолдан келер ештеңе жоқ екеніне қынжыласың, алайда «көп түкірсе – көл» деген бар емес пе, барлық тарихшылар қауымы тарихи ескерткіштерді қорғауды мемлекеттік деңгейге көтеріп, заңдастыратын болса, «өлгеніміз» тіріліп, өшкеніміз қайта жаңғырар еді. Мұның өзі қазақстандық қоғамғдағы бірлік ғылымға да, ғалымдарға да қажет дегенді білдіреді.

**Әдебиеттер тізімі**

1. Каштанов С.М. Источниковедение, история и краеведение// Источниковедение и краеведение в культуре России. - М., 2000. - С.11-14.
2. Елеуов М. Ескерусіз қалған ескерткіштер. - Түркістан, 2005. -119б.
3. Елеуов М. Ортағасырлық Ақтөбе қаласының бұзылу тарихы. - Алматы: «Қазақ университеті», 2015. -120б.
4. Елеуов М. Шу мен Талас өңірлерінің ортағасырлық қалаларының зерттелу тарихы: Жоғары оқу орны суденттеріне арналған оқу құралы. – Астана: Л.Н. Гумилев атындағы Еуразия университеті, 2001. - 108б.
5. Елеуов М. Раскопки средневековой мастерской на городище Актобе// История материальной культуры Казахстана. – Алма-Ата: Издание КазГУ, 1980. – С. 57-61.